กลต.ห้ามขายLTFอนุพันธ์
ชี้ลงทุนหุ้นต่ำกว่าเกณฑ์65% เสี่ยงสรรพากรไม่ลดหย่อนภาษี
4 ม.ค. 2555

ชี้ลงทุนหุ้นต่ำกว่าเกณฑ์65% เสี่ยงสรรพากรไม่ลดหย่อนภาษี
LTF อนุพันธ์ ถูกห้ามขายหน่วยลงทุนเพิ่มตั้งแต่ 16 ม.ค. ก.ล.ต.ชี้เงินลงทุนในหุ้นต่ำกว่าเกณฑ์ 65% เสี่ยงสรรพากรไม่ให้ลดหย่อนภาษี
แหล่งข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.ได้ออกหนังสือเวียนห้ามกองทุนรวมหุ้นระยะยาว (LTF) ที่ใช้อนุพันธ์เป็นเครื่องมือในการบริหารความเสี่ยงจำนวน 3 กอง ได้แก่ กองทุนเปิดไทยพาณิชย์หุ้นระยะยาวสมาร์ทของบริษัทหลักทรัพย์จัดการกองทุน (บลจ.) ไทยพาณิชย์ กองทุนเปิดเค สตราทีจิค ดีเฟ็นซีฟหุ้นระยะยาวปันผล บลจ.กสิกรไทย และกองทุนเปิดวรรณเอเอ็มสมาร์ทหุ้นระยะยาว บลจ.วรรณ ห้ามขายหน่วยลงทุนตั้งแต่วันที่ 16 ม.ค. 2555 เป็นต้นไป
ทั้งนี้ เมื่อสิ้นเดือน พ.ย. 2554 ทั้งสามกองทุนมีมูลค่าสินทรัพย์สุทธิ (เอ็นเอวี) รวม 9,000 ล้านบาท หรือเท่ากับ 7.23% จากเอ็นเอวีรวมของกองทุน LTF ทั้งระบบที่มีอยู่ 1.24 แสนล้านบาท
“กองทุนเหล่านี้ห้ามเพิ่มขนาดของกองทุนแล้ว เพราะที่ผ่านมาการลงทุนในผลิตภัณฑ์อนุพันธ์ทำให้กองทุนลงทุนในหุ้นไม่ถึง 65% ตามเกณฑ์ และความเสี่ยงต่ำกว่า 15% นอกจากนี้กรมสรรพากรอาจจะหยิบยกเป็นเหตุผลที่ไม่สามารถนำเงินลงทุนมาลดหย่อนภาษีเงินได้บุคคลธรรมดาได้” แหล่งข่าวเปิดเผย
สำหรับกองทุน LTF ที่ลงทุนในอนุพันธ์เหมาะสำหรับผู้ลงทุนที่ต้องการสิทธิประโยชน์ทางภาษีอย่างเดียว เพราะให้ผลตอบแทนแก่ผู้ถือหน่วยลงทุนต่ำ ถือลงทุนเพียง 5 ปีปฏิทินก็สามารถขายออกได้แล้ว
น.ส.ยุพาวดี ตู้จินดา ผู้ช่วยกรรมการผู้จัดการ บลจ.กสิกรไทย กล่าวว่า บลจ.กสิกรไทย ไม่ได้เปลี่ยนนโยบายการลงทุน สำหรับนักลงทุนที่ลงทุนในกองทุนกลุ่มนี้อยู่แล้ว สามารถถือหน่วยลงทุนต่อเนื่องไปได้จนกว่าจะปิดกองทุน และสามารถขายคืนหรือสับเปลี่ยนหน่วยลงทุนได้ตามปกติ
“ในแต่ละปีกองทุนนี้ไม่ใช่กองทุนที่มียอดขายสูงที่สุดในกลุ่มกองทุน LTF รวมทั้งปีนี้ที่ตลาดหุ้นมีความผันผวนสูงด้วย แต่นักลงทุนจะใช้กองทุนนี้ในการบริหารพอร์ตลงทุนตามภาวะตลาด และนักลงทุนส่วนใหญ่ที่ลงทุนในกองทุนประเภทนี้ จะเป็นนักลงทุนที่มีความรู้ความเข้าใจในการลงทุนเป็นอย่างดี ซึ่งส่วนใหญ่ทำงานในบริษัทหลักทรัพย์” น.ส.ยุพาวดี กล่าว
นายมนรัฐ ผดุงสิทธิ์ กรรมการผู้จัดการ บลจ.วรรณ เชื่อว่าหลังจากที่กองทุนประเภทนี้ไม่สามารถขายหน่วยลงทุนได้แล้ว มูลค่าตลาดของกองทุน LTF จะไม่ลดลง แต่นักลงทุนจะต้องจับจังหวะในการเข้าลงทุนมากขึ้น หรือใช้วิธีการลงทุนแบบเฉลี่ยต้นทุน
นายสานุพงศ์ สุทัศน์ธรรมกุล นักวิเคราะห์กองทุนรวม บริษัทหลักทรัพย์ (บล.) ฟิลลิป (ประเทศไทย) กล่าวว่า ค่อนข้างเสียดาย เนื่องจากนักลงทุนสามารถใช้กองทุนที่มีอนุพันธ์เพื่อบริหารพอร์ตลงทุนในช่วงเวลาที่ตลาดหุ้นไม่ดีได้ เพราะฉะนั้นหลังจากนี้ถ้าจะลงทุนในกองทุน LTF ต้องติดตามภาวะการลงทุนมากขึ้น
พร้อมกันนี้ นายสานุพงศ์ แนะนำว่า สำหรับนักลงทุนที่ลงทุนอยู่ในกองทุนกลุ่มนี้อยู่แล้ว หากเห็นจังหวะที่ตลาดหุ้นปรับลดลงแรง ควรสับเปลี่ยนออกมาลงทุนในกองทุน LTF กองทุนอื่น เพราะถ้ามีแต่เงินไหลออกจนเอ็นเอวีต่ำกว่าเกณฑ์ กองทุนจะต้องถูกปิดอัตโนมัติ